Swenne ich will
Swenne ich will
han froͤiden vil·
so rite ich hin zewalde·
dc ist ein herren sitte an mir·
da stet kle·
min mv̊nt stv̊nt ê·
nv rit ze hove balde·
wil man da geben wan git ǒch dir·
des ich enbir·
vf solhe sinne
bin ich vrůt·
des bin ich arm vnd minne
da bi rehte hoͤbschen mv̊t·
hie bi vor da was ich svr al nach gewinne·
seht da het ich gv̊t·
ermv́ hoͤbscheit wene ich selten sanfte tůt·

Nv ist der walt·
vil wol gestalt·
die blv̊men sint entsprvngen
die heide  ist gel brvn vnd bla·
vogellin schal
doͤnet vber al
...
die ist nach
der meie zeiget·
sine wat·
swer ane sorgen húre veiget·
des mag werden rat·
hete mir du selde ir ore bc geneiget·
ich svnge als es stat·
doch wil ich mit den vogellinen singen swies er gat·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse